google/wiki40b huggingface dataset:
Presidentvalget i USA 1992

Demokratene

George H.W. Bush ble støttet av 89 prosent av de spurte på enkelte meningsmålinger (mye grunnet den vellykkede Gulfkrigen), og det var dermed ansett som svært vanskelig å hindre Bushs gjenvelgelse. Dette førte til at populære demokrater som New York-guvernøren Mario Cuomo ikke stilte i primærvalgene, i likhet med Lloyd Bentsen, Edward Kennedy og John Kerry. Al Gore avslo å stille til valg grunnet sin sønns skader og operasjoner etter en trafikkulykke. De kandidatene som raskt reiste seg, var Arkansas-guvernøren Bill Clinton; tidligere guvernør i California, Jerry Brown; Nebraska-senator Bob Kerrey; tidligere Massachusetts-senator Paul Tsongas og Iowa-senatoren Tom Harkin. Clinton vant 39 av statene, Brown 3, Tsongas 6, mens Kerry og Harkin vant hjemstatene sine. Brown tapte tidlig en god del støtte med negative utsagn rettet mot jøder, og sin plan om å ha Jesse Jackson som visepresidentkandidat (som også hadde hatt kontroversielle utspill mot jøder i New York).

Uavhengige

Det mest spesielle med valget var at det var en tredje storkandidat til presidentembetet, som kunne utgjøre en reell motstand mot Demokratene og Republikanerne på valgdagen. Den partiuavhengige forretningsmannen Ross Perot hadde høy oppslutning sammen med sin visepresidentkandidat, James Stockdale, en avgått admiral særlig kjent for sin innsats under Vietnamkrigen. Perot og Stockdale vant ingen stater, men kom på andreplass i Maine, og lå ellers høyt på meningsmålinger. Da resultatet lå klart, hadde Perot oppnådd 18,9 prosent av stemmene på føderalt nivå, hvilket var den er den høyeste oppslutningen for en uavhengig kandidat siden 1912.

Valgkamp

George H. W. Bushs brutte valgløfte fra 1988 om at det ikke skulle bli noen skatteøkninger hvis han ble valgt til president («Read my lips, no more taxes»), ble en stor belastning for ham og Dan Quayle gjennom hele valgkampen. Bush vant derimot mye støtte i befolkningen for Gulfkrigen, som var ansett for å være en strategisk vellykket krig. Quayle ble ofte fremstilt som uerfaren og spontan, og fikk mye å bryne seg på i debattene mot Al Gore. I TV-debattene var James Stockdale hele tiden noe på sidelinjen og ble raskt stemplet som en glemsk, gammel mann av sine motstandere. Til tross for dette klarte Stockdale å opprettholde et bilde av seg selv som krigshelten fra Vietnam, som gav ham stor respekt, selv i TV-debatter: Under en debatt åpnet Gore eksempelvis med å si at det var en ære å være i samme rom som en nasjonalhelt, en helt som hadde blitt sett opp til «by us who served in Vietnam», hvilket siktet til Quayle. Quayle måtte nemlig ofte forsvare at han hadde avlagt førstegangstjenesten sin i Indiana National Guard (hjemmevernet i Indiana), mens mange av hans jevnaldrende tjenestegjorde i Vietnam.
Bogatyr

Bogatyr (russisk: богатырь; gammeløstslavisk: богатырь; ukrainsk: богатир; fra baghatur, en historisk tyrkisk-mongolsk hedersbetegnelse eller vityaz (russisk: витязь) en fast figur i middelalderens østslaviske legender (byliny, helteepos), beslektet med vesteuropeiske litterære middelalderfiguren «vandrende ridder». Vi finner dette igjen i sagnet om Ilja Muroments.
Selve ordet er et låneord som trolig er kommet fra persisk via tyrkisk og kan oversettes med «helt». Det russiske ordet богатырь (bogatýr’) er avledet fra tyrkisk språk, antagelige Khazar, fra gammeltyrkiske bagatur («helt»), igjen avledet fra urtyrkisk *bAgatur («helt»), muligens fra uraltaiske *mi̯àga («ære», «lovprise»).
Noen bogatyrer antas å være virkelige historiske personer, mens andre er reine sagnskikkelser som kan stamme fra gammel slavisk mytologi, for eksempel kjempen Svjatogor (Святого́р).
Den sovjetrussiske røde armes spisse klaffelue bogatyrka («bogatyrlue») var inspirert av bogatyrenes spisse krigerhjelmer med ringbrynjekapper.
Melanophila

Utseende

Middelsstore (10-15 millimeter), kullsvarte praktbiller, noen ganger med litt matt metallglans.

Spesialist på skogbranner

Noen arter er sterkt spesialiserte. Sotpraktbillen (Melanophila acuminata) utvikler seg i ved som nylig har brent, og disse billene dukker opp utrolig raskt etter en skogbrann – de er ofte på plass mens det ennå ryker fra brannfeltet. Trolig reagerer billene på infrarød stråling (varmestråler) og kan komme flyvende langt borte fra til en brann. Utenom skogbranner ser man dem nesten aldri. Denne arten hører til en gruppe av arter av insekter og sopp som er helt avhengig av jevnlige skogbranner for å overleve.
Proturer

Liv og utvikling

Proturer tilhører ikke de egentlige insektene, men danner sammen med tohaler og spretthaler gruppen «gjemtkjevinger» (Entognatha). Navnet «gjemtkjevinger» kommer av at munndelene er gjemt i et hulrom på undersiden av hodet, når de ikke er i bruk. Proturer har stikkende og sugende munndeler og lever av planterester og sopp. 
De mangler øyne og antenner, De løfter opp og strekker frem frambeina, som sanseorgan når de beveger seg.  Bare  det mellomste og det bakerste beinparet brukes til å gå med. De fleste er hvite av farge, og nokså langstrakte av utseende. De mangler haletråder (som hos tohaler) og «sprettgaffelen» (som hos spretthaler). 
Proturer finnes i jord, mose, råtnende trær, under bark, plantestrø og i vissent løv. Helst foretrekker de litt kjølige og fuktige steder. 
Parring skjer ikke ved sammenkobling mellom de to kjønnene. Hannen avsetter en «pakke» med spermier (spermatofor) på bakken. Hunnen tar denne opp i kjønnsåpningen. 
Proturer har ametabol utvikling, det vil si at de ikke har «forvandling» (metamorfose), noe puppestadium. Nymfene er like de utvokste (kjønnsmodne) individene (imago), bortsett fra størrelsen. Avkommet må gjennom fem hudskift, før det når det voksne stadiet (imago). Også som kjønnsmodne fortsetter de å skifte huden.
PRP-4

PRP-4 NARD (russisk: Podvizjnyj razvedyvatel'nyj punkt/подвижный разведывательный пункт ПРП-4 «Нард») (GRAU-indeks — 1V121) er en radar for oppdagelse av mål for feltartilleriet.
Ragnar Asting

Utmerkelser

Asting fikk H.M. Kongens gullmedalje i 1926 for avhandlingen «Normer og motiver i Paulus' etikk». Han ble kommandør av den serbiske St. Sava-ordenen i 1931.
Rigsretten

Rigsretten er en dansk domstol som behandler og avsier dommer mot statsråder som er tiltalt for ulovlig embedsførelse. Retten består av 15 høyesterettsdommere samt 15 medlemmer som er utpekt av Folketinget blant personer utenfor tinget. Disse medlemmene utpekes for en periode av seks år.
Rigsretten ble etablert som følge av Danmarks grunnlov i 1849 og følger en unik prosess ved at tiltale ikke reises av Anklagemyndigheden, men av Folketinget eller Kongen. Rigsretten kan kun behandle saker vedrørende statsrådens embedsførelse; såfremt tiltale skal reises mot en statsråd for annen form for kriminalitet, reises tiltalen ved de alminnelige domstolene. Grunnloven gir imidlertid mulighet for at Rigsretten kunne behandle sådanne saker, men det har aldri vært utnyttet.
I Rigsrettens historie har den behandlet fem saker, som har ført til to domfellelser. I 1910 ble tidligere innenriksminister Sigurd Berg idømt en bot for å ha forsømt tilsynet med Den Sjællandske Bondestands Sparekasse, som justisminister P.A. Alberti var formann for, og i 1995 ble tidligere justisminister Erik Ninn-Hansen idømt fire måneders betinget fengsel for sin rolle i Tamil-saken.
Det har vært kritisert at Rigsrettens legdommere er valgt av de politiske partiene og således partifeller til noen av de impliserte i sakene. Den historiske erfaring viser at de politisk utpekte medlemmene av Rigsretten har vært tilbøyelige til å dømme i overensstemmelse med partiboken. Flere av Rigsrettens medlemmer er tidligere folketingsmedlemmer.
Orne (elv)

Hydrologi og vannkvalitet

Vannet i Orne er normalt moderat grumsete og brunt i fargen, og pH-verdien i elven har blitt målt til 8,5 ved byen St. Andre sur Orne hvor vannet om sommeren når en temperatur på omkring 18 °C. Den elektriske ledeevnen i Orne er målt til 30 micro-Siemens pr. centimeter.
Jinzhou (Shijiazhuang)

Jinzhou (kinesisk: 晋州, pinyin: Jìnzhōu) er en by på fylkesnivå i byprefekturet Shijiazhuang i provinsen Hebei. Det var fylke frem til 1991.
Jinzhou ligger sentralt i Hebei, 50 kilometer øst for Shijiazhuang. Den har et areal på 619 km² og en befolkning på ca. 520 000 (2004).

Historie

Jinzhou har eksistert i hvert fall siden 500 f.Kr.. Byen var hjemby for Wei Zheng (魏征), en ledende skikkelse under Tang-dynastiet.

Samferdsel

Kinas riksvei 307 passerer gjennom området. Den begynner i Qikou i Hebei og fører gjennom provinsene Shanxi og Shaanxi til Yinchuan i den autonome region Ningxia Hui.
Shaanxiana takashimai

Utbredelse

Arten er utbredt i Kina, som det går fram av navnet, i Shaanxi-provinsen.
Fjerding

Volum

Fjerding er et gammelt hulmål for tørre varer. En fjerding er det samme som 34,7 liter. Det går fire fjerdinger på en tønne. En fjerding utgjøres av to skjepper à 17,4 liter.

Vekt

Fjerding er en gammel enhet for vekt. En fjerding betegner et fjerdedels skålpund, tilsvarende 0,125 kg.

Areal

I middelalderen var det vanlig å dele administrative distrikter inn i fjerdinger, som et herred, et kirkesogn eller lignende. Hole på Ringerike var for eksempel delt i Steinsfjerdingen, Årnesfjerdingen, Holefjerdingen og Bønsnesfjerdingen. En lignende inndeling fantes også i nabokommunen Norderhov og i den fjerne kommunen Enebakk. På Vestlandet utgjorde fjerdingen fjerdeparten av et fylke, mens den på Island utgjorde fjerdeparten av hele landet. I våre tidlige byer stammer begrepet kvartal fra en fjerding (altså en kvartpart eller en fjerdepart).

Tid

Fjerdingår er en gammel betegnelse for et kvartal, dvs tre måneder. 
Et eksempel på bruken av begrepet har vi fra Eilert Sundts "Haram. Et exempel fra fiskeri-distrikterne": "Det fjerdingår november, december og januar udmærker sig ved tilfældenes sjeldenhed i sammenligning med den lysere og roligere årstid."
Allied Command Transformation

Allied Command Transformation (ACT) er en av de to overkommandoene i NATOs militære kommandostruktur. Den andre er Allied Command Operations.
ACT har hovedkvarter i Norfolk i den amerikanske delstaten Virginia. Øverstkommanderende for ACT har tittelen Supreme Allied Commander Transformation (SACT) og er «dobbelthattet» som sjef for den amerikanske Joint Forces Command.
Kringsjå kraftstasjon

Kringsjå kraftstasjon ble bygget på Kringsjå ved elven Otra i Iveland kommune like før 1900. Det var handelsmenn fra Kristiansand som startet byggingen av kraftstasjonen.
I 1957 ble stasjonen nedlagt, og i 1969 var alle bygningene revet.
Silvio Spann

Landslaget

Silvio Spann spilte 40 landskamper for Trinidad og Tobagos herrelandslag. Han ble tatt ut i Trinidad og Tobagos tropp til CONCACAF Gold Cup for menn 2005 og 2007.
Klodiana Shala

Karriere

Shala deltok i sitt første OL ved Sommer-OL 2000 i Sydney. I innledningsheatet løp hun på 56,41, og kom sist i sitt heat. 
Hun deltok også ved EM i friidrett 2002, VM i friidrett innendørs 2003 og VM i friidrett innendørs 2004, men ble også i disse mesterskapene slått ut i innledningsheatet. 
I 2004 deltok hun ved sitt andre OL, da hun deltok ved Sommer-OL 2004 i Athen. Denne gangen deltok hun på 400 meter hekk. Hun løp på 1.00,00, og kom på sisteplass av de seks deltakere som stilte til start i sitt innledningsheat. Dermed gikk hun ikke videre i konkurransen. På samme måte gikk det også ved EM i friidrett innendørs 2005, der hun ble slått ut i innledningsheatet. 
Hennes eneste større, internasjonale mesterskapsmedalje fikk hun ved Middelhavslekene 2005 i Almería i Spania. Her fikk hun bronse på 400 meter, bak de to greske utøverne Dimitra Dova og Phara Anacharsis. Shala satte her ny personlig rekord, med tiden 53,23. 
Ved VM i friidrett innendørs 2006 og EM i friidrett 2006 ble hun igjen slått ut i innledningsheatet, men ved EM 2006 løp hun inn på 52,86, som var ny personlig rekord på 400 meter. 
Hun deltok ved sitt tredje OL da hun representerte Albania under Sommer-OL 2008, der hun ble utslått i de innledende rundene. Denne gangen løp hun på 54,84 sekunder. Året etter deltok hun ve EM i friidrett innendørs 2009, der hun løp på 55,70 i innledningsheatet, som var den svakeste tiden av de som deltok, og hun gikk ikke videre til semifinalen.
Once Upon a Time

Handling

Serien foregår i den oppdiktede byen Storybrooke, hvor rollefigurer fra ulike eventyr er fanget, uvitende om hvem de egentlig er, av en forbannelse utført av den Onde Dronningen (Lana Parrilla). I byen har hun gjort seg selv til borgermester under navnet Regina Mills, og adoptert barnet Henry (Jared S. Gillmore). Innbyggerne i Storybrooke har levd i en uforandret eksistens for 28 år, og vet ikke at de aldri vil bli eldre. Deres eneste håp er dusørjegeren Emma Swan (Jennifer Morrison), datteren til Snøhvit (Ginnifer Goodwin) og Prince Charming (Josh Dallas), som også har blitt flyttet til Storybrooke under navnene Mary Margaret Blanchard og David Nolan. Emma Swan er den eneste som kan oppheve forbannelsen, og gjenopprette figurenes tapte minner. Henry, som er Emmas biologiske sønn, hjelper henne med eventyrboken sin, som er nøkkelen til å bryte forbannelsen. Hennes nektelse på at magi finnes, er imidlertid et gjentakende problem.
Hver episode fokuserer vanligvis på én spesifikk rollefigur, og vanligvis får vi se hva denne figuren gjorde før forbannelsen ble et faktum: ved å sette sammen de ulike historiene blir det klart hvordan de ulike karakterene møttes, samt hvorfor den Onde Dronningen gjorde det hun gjorde. I tillegg følger vi karakteren i nåtid, som har et lignende mønster med et annet utfall.
Nordfjorden (Senja)

Nordfjorden er en ca 4 km fjordarm i Bergsfjorden på ytre Senja i Troms. 
Selve Bergsfjorden strekker seg fra nordvest og deler seg i to hovedarmer ved Flatneset. Den østlige forgreningen fortsetter under navnet Nordfjorden og videre innover som Bergsbotn. Den sydlige delen forgreiner seg videre i Lavollsfjorden og innløpet til den 6 kilometer lange Straumsbotn.
Tentpegging

Tentpegging er en hestesport med opprinnelse i India der rytteren med hesten i galopp skal treffe et mål festet i bakken med en lanse eller et sverd. Opprinnelig var målet en teltplugg festet i bakken. Idretten utøves individuelt eller som lagsport.
I 1982 anerkjente Olympic Council of Asia tentpegging som disiplin ved Asialekene arrangert i New Delhi og det er deretter avholdt internasjonale konkurranser i flere land. Det internasjonale hestesportsforbundet, Fédération Equestre Internationale, anerkjenner tentpegging som en regional disiplin. Idretten er siden 1994 internasjonalt organisert i International Equestrian Tentpegging Association.
Invasjon

Invasjon er militære styrkers inntrengning på et annet lands territorium. En invasjon kan starte en krig, være et bidrag til å avslutte en krig, eller være en krig i seg selv. Målet med en invasjon er normalt å få militær kontroll over området som invaderes.
Invasjon brukes i medisinsk sammenheng om kreftceller som vokser inn i tilgrensende vev, eller om sykdom og plager som stikkes inn i mennesklig vev.
Arkeologiske funn tyder på at invasjoner har skjedd jevnlig fra før historisk tid. I antikken var den eneste måten å sikre kommunikasjon på å holde hæren samlet, og invasjon ble dermed en naturlig strategi. Murer og forsvarsverk, som skyttergraver og minefelt, har vært laget for å forhindre invasjon eller å forsinke en invasjon lenge nok til at den forsvarende part får mobilisert sine styrker.
Andre verdenskrig viste at store forsvarsverk ikke var særlig effektive som forsvar mot invasjon på bakken, og lettere mobilt utstyr blir nå i større grad brukt som forsvar.
Øynasjoner som Storbritannia og Japan har satset på en sterk marine som forsvar mot invasjon.
Invasjonen kan skje via land ved at en hær går over en grense eller inn i en spesiell sone. Invasjon kan skje via vann ved at båter setter i land soldater. Invasjon kan også skje med fly, der soldater settes av eller hopper ut i falskjerm, men uten støtte fra bakkestyrker har det vist seg svært vanskelig å få til i praksis.
En invasjon kan, når den militære motstanden er nedkjempet, føre til en okkupasjon.

Historiske invasjoner

Julius Cæsar invaderte Gallia i 58-57 f.Kr og invaderte Storbritannia to ganger i 56 og 55 f. Kr. I perioden 633 til 654 invaderte arabiske muslimer Persia. I 1066 invaderte Harald Hardråde England, men ble bekjempet i Slaget ved Stamford Bridge. Jerusalem ble invadert av det første korstog i 1099, og i tiden etter fulgte en rekke av mer eller mindre vellykkede invasjoner, med en pause fra 1192 da Saladin og Rikard Løvehjerte inngik en fredsavtale. På 1200-tallet invaderte mongolene store deler av Asia og Europa, og på 1500-tallet invaderte Ottomanerne blant annet Østerrike og Ungarn. Napoleon invaderte fra 1792 til 1811 store deler av Europa, mens i 1813 ble Frankrike invadert. I 1914, som del av første verdenskrig, invaderte Tyskland Belgia og Frankrike. I 1939 invaderte Sovjetunionen blant annet Finland. I 1939 invaderte nazi-Tyskland Polen, og fra 1940 invaderte de store deler av Europa. Operasjon Overlord var kodenavn på invasjonen av Normandie, der allierte styrker gikk i land i Frankrike i den største amfibiske operasjonen noensinne, og som bidro til å avslutte andre verdenskrig.
Chalkographische Gesellschaft zu Dessau

Chalkographische Gesellschaft zu Dessau, også kjent som Chalcographische Gesellschaft, var et tysk selskap som ønsket å popularisere betydningsfulle kunstverk gjennom bruk av kobberstikk. Unge kobberstikkere gikk også i lære ved selskapet.

Historie

Kunstsamleren Friedrich Moritz Freiherr von Brabeck (1742–1814) grunnla i 1795 et kobberstikker-selskap i Dessau, med formål å offentliggjøre og tilgjengeliggjøre mesterverkene han hadde i sin egen malerisamling. Selskapet var den første av sin sort, og hadde som idée å bidra til en økt forståelse og nytelse for Brabecks kunstverk i det tysksproglige rom. Samtidig skulle selskapet bli et sentrum for tysk kunst. Selskapet ble allerede i 1796 kjøpt opp av fyrsten Franz von Anhalt-Dessau (1740–1817) på anbefaling av arkitekten Friedrich Wilhelm Freiherr von Erdmannsdorff (1736–1800) og omdøpt til «Chalkographische Gesellschaft» den 1. oktober 1796.
Dette nye selskapet var nå fyrstelig eiendom og ble ledet av Franz Graf von Waldersee og baronene av Erdmannsdorf. Den forretningsmessige direktøren var Friedrich Justin Bertuch (1747–1822). Målet var å frarøve britene monopolet over kobberstikkvirksomheten. I alle av Tysklands større byer opprettet selskapet forretninger, hvor de solgte sine grafiske arbeider.
Allerede i år 1806 måtte selskapet melde konkurs. For lave salgspriser kombinert med for høye utbetalinger til tegnere og kobberstikkere bidro til selskapets falitt. I selskapets ti virkende år ble det solgt 163 kobberstikk og mezzotinter i akvatintetsteknikk.
Mil

Mil (av latin milliarium, milepæl) er en enhet for måling av lengde. På norsk tilsvarer nå 10 kilometer én mil.
1 mil = 10 kilometer (km) = 10 000 meter.

100 mil = 1 megameter (Mm).
Opprinnelig uttrykte lengden en romersk mil, tilsvarende 1 000 pass (mille passus). Ett pass er lik to skritt, ett med hvert ben, og svarer til den distansen to skritt utgjorde når romerske legionærer marsjerte.
I Norge og Sverige er én mil blitt definert likt siden 1889. Tidligere var imidlertid disse ulike. I Skandinavia er én mil helst blitt kalt rast eller vei. Mil er ikke en SI-enhet og har derfor heller ikke et eget symbol. Det utvidete metriske systemet, SI, ble innført i Norge ved kongelig resolusjon av 19. juni 1977.
Mil er mye brukt i muntlig språk for å angi større avstander, gjerne mellom steder. Mil brukes sjelden skriftlig og da kun uformelt. Mil var mye brukt i tidligere tider, men betydningen var ikke entydig. Den eneste andre anvendelsen av mil i Norge er i nautisk mil (og eventuelt sjømil).
Den afrikanske union

Historie

Det historiske grunnlaget for Den afrikanske union oppsto i Unionen av afrikanske stater, en tidlig organisasjon som ble etablert av Kwame Nkrumah i 1960, samt påfølgende forsøk på å forene Afrika, inkludert Organisasjonen for afrikansk enhet (OAU), som ble etablert 25. 1963 mai, og Det afrikanske økonomiske fellesskap (AEC) i 1981. Kritikere hevdet at OAU gjorde lite for å beskytte rettighetene og friheten til afrikanske borgere i forhold til sine egne politiske ledere, og organisasjonen fikk tilnavnet «diktatorklubben». 
Ideen om å skape Den afrikanske union ble gjenopplivet på midten av 1990-tallet under ledelse av det libyske statsoverhodet Muammar al-Gaddafi. 9. september 1999 signerte stats- og regjeringssjefer i OAU Sirte-erklæringen (oppkalt etter Sirte i Libya), og signaliserte med det ønsket om etablering av en afrikansk union. Erklæringen ble etterfulgt av et toppmøte i Lomé i 2000, der konstitusjonen ble vedtatt, og et i Lusaka i 2001, der planen for gjennomføringen av Den afrikanske union ble vedtatt. 
Den afrikanske union ble lansert i Durban 9. juli 2002 av unionens første leder, sørafrikanske Thabo Mbeki, ved den første sesjon i Forsamlingen i Den afrikanske union. Den andre sesjonen i Forsamlingen var i Maputo i 2003, og den tredje i Addis Abeba 6. juli 2004.

Medlemskap

Alle uavhengige land i Afrika eller i afrikanske farvann, samt Vest-Sahara, er eller har vært medlemmer av AU eller OAU. Marokko forlot OAU i 1984 som protest mot at Den saharawiske arabiske demokratiske republikk ble innlemmet, men ble i 2017 igjen medlem i AU.
Ungdomsbedrift

Ungdomsbedrift (UB) er Ungt Entreprenørskaps bedriftsprogram i videregående skole. Elevene starter, driver og avvikler sin egen bedrift gjennom et skoleår. Bedriften kan etableres som eget fag eller som en del av et eksisterende studium/fag.
Fylkesvei 5062

Fylkesveg 5062 går mellom Frugård bru og Stord sjukehus (Fylkessykehuset) i Leirvik i Stord kommune. Veien er 1,0 km lang.
Frem til 2019 hadde veien betegnelsen Fv68.
Karol Scheiblers palass

Karol Scheiblers palass (polsk Pałac Karola Scheiblera) ligger ved Seiersplassen (det tidligere Vanntorget) i Łódź. Det er en av tre palassresidenser i det urbanistiske komplekset Księży Młyn.
Palasset ble opprinnelig reist som en beskjeden, enetasjes bygning i 1856, og var fra den tid av fabrikantens faste bosted. På 1860-tallet ble en ny etasje påbygd etter tegninger av Karol Jan Mertsching, og bygningen fikk da en mer representativ karakter. Palasset var den første fabrikantresidensen av denne typen i Łódź.
Etter Scheiblers død ble det i årene 1884–1887 ombygd i neorenessansestil etter tegninger av Edward Lilpop fra Warszawa, noe som gav palasset dets nåværende utseende. Bygningen fikk blant annet et asymmetrisk plassert tårn, noe som viser innflytelse fra toskansk arkitektur. Ved hageelevasjonen ble det bygd en risalitt med terrasse.
Det stilrike palassindret står i kontrast til den noe beskjedne palassbygningen, skjønt det er ikke like overdådig utsmykket som i Izrael Poznańskis palass. Scheiblers palass skulle først og fremst tjene som bosted, og representative saler finnes derfor kun i første etasje. De er prydet med rikt utsmykkede kaminer og peiser, mens veggene er dekt med vevet stoff, paneler og keramiske plater. I en av salene finnes også vakker mosaikk fra det venetianske verkstedet til Antonio Salviatti. Takene er derimot dekorert med allegoriske malerier. Det svært rike inventaret kommer fra Berlin, Paris og Dresden.
Palasset huser i dag Kinematografimuseet (Muzeum Kinematografii) som viser Łódź’ rike filmhistorie.
Grøttingen

Grøtting er ei bygd i Åfjord kommune på Fosen. Den ligger på halvøya mellom Linesfjorden og Paulen.
Stedet består av fire småbruk og ti til femten hus. De fleste husene er nå feriesteder, rundt syv av husene er bebodd av fastboende. I 2004-2005 ble det bygd en molo, mest for bruk for feriefolket.
Grøtting var en del av tidligere Stoksund kommune.
Draco GNU/Linux

Draco GNU/Linux er en tidligere lettvekts Linuxdistribusjon fra Norge som er basert på Slackware. Distribusjonen bruker pakkesystemet pkgsrc, som er blitt utviklet av NetBSD. Den er temmelig minimalistisk, men tilleggsprogrammer er tilgjengelige for installasjon via prosjektets FTP-tjener.
Draco GNU/Linux støtter plattformen i486.
Versjon 0.1.0 ble lansert 27. mai 2007. Versjon 0.4.0 beta1 ble lansert 23. desember 2012.
Now That's What I Call Music! 2

Now That's What I Call Music! 2 er det andre samlealbumet i den norske Now That's What I Call Music-serien, og ble utgitt 22. mars 2010.